*Tallinna Ülikool tutvustab Porkunis tunnetusseina*

01.06.2017

3. juunil algusega kell 10.40 tutvustatakse Porkuni Koolis Lääne-Virumaal Tallinna Ülikooli õppeaine ELU raames välja töötatud tunnetusseina liitpuudega lastele.

Kõige lihtsamalt öeldes loodi projekti “Kaasav ELU” raames vahendid, mis toetavad sügava vaimupuude ja/või liitpuudega laste õppetööd. Vahendid arvestavad erivajadusega, on ligipääsetavad ja võimaldavad erinevaid õppestiile kasutades kombineeritult õpetada nii kognitiivsed, motoorseid ja sotsiaalseid oskusi kui ka kommunikatsiooni.

Uudsena hooldusõppes loodi äpid, mille abil on võimalik õppida tundma koduloomi, kasutades selleks tahvelarvutit, mobiiltelefoni või ka smart-tahvlit ja arvutit.

Õppetööd toetavad vahendid antakse üle Porkuni Koolile, et õpilased ja õpetajad neid edaspidi kasutada saaksid. Projekti juhendasid ülikooli käsitöötehnoloogia ja rahvakunsti lektor Tiia Artla ja doktorant Jana Kadastik.

Eestis õpib hooldusõppel umbes 260 last. Hooldusõppe põhiülesanne on sügava- ja raske intellektipuudega lapse funktsioonide ja oskuste säilitamine ja arendamine, et tagada harjumuspärases keskkonnas tema potentsiaalile vastav järjest iseseisvam toimimine.

ELU (erialasid lõimiv uuendus) lisandus Tallinna Ülikooli õppekavadesse sellel õppeaastal, selle raames koostavad erinevate erialade üliõpilased koostöös juhendajatega projekti endale huvipakkuval teemal, valides ise sobilikud viisid ideede teostamiseks.

Lisainfo: Jana Kadastik, janajana@tlu.ee, tel 52 15 430 Tiia Artla. tiiartla@tlu.ee, tel 5335 8521